**BAZA PODATAKA O TIJELIMA JAVNE VLASTI**

**(I. faza - izrada adresara tijela javne vlasti)**

**Metodologija prikupljanja i klasificiranja podataka**

**Uvodno**

Sukladno članku 35. Zakona o pravu na pristup informacijama (ZPPI)[[1]](#footnote-1), Povjerenik za informiranje štiti, prati i promiče Ustavom Republike Hrvatske zajamčeno pravo[[2]](#footnote-2) fizičkim i pravnim osobama na pristup informacijama i ponovnu uporabu informacija kojima raspolažu tijela javne vlasti.

U okviru svojih zadaća, Povjerenik za informiranje, između ostaloga, prati provedbu propisa kojima se uređuje pravo na pristup informacijama, provodi drugostupanjski postupak u odnosu na postupanja tijela javne vlasti, obavlja nadzor i provodi inspekcijski nadzor nad provedbom Zakona, predlaže tijelima javne vlasti poduzimanje mjera radi unapređivanja ostvarivanja prava na pristup informacijama, informira javnost o ostvarivanju prava korisnika na pristup informacijama, te izvješćuje javnost o njihovoj provedbi te podnosi Hrvatskom saboru izvješće o provedbi ovog Zakona .

Širina i kompleksnost poslova iz djelokruga Povjerenika za informiranje (posebno u odnosu na praćenje provedbe i izvještavanja o provedbi ZPPI) i velik broj tijela javne vlasti koja su dužna postupati prema odredbama ZPPI[[3]](#footnote-3), upućuju na nužnost izrade računalne baze podataka tijela javne vlasti, koja bi trebala poslužiti kao temelj budućeg informacijskog sustava za praćenje i podršku provedbi prava na pristup i ponovnu uporabu informacija, a koji bi zadovoljavao slijedeće osnovne funkcije:

1. Javno dostupni adresar s osnovnim podacima o tijelima javne vlasti;
2. Platforma za komunikaciju korisnika prava na pristup informacijama i ponovnu uporabu informacija s tijelima javne vlasti;
3. Platforma za komunikaciju Povjerenika za informiranje s tijelima javne vlasti i praćenje njihovog rada;
4. Statistički alat za prikupljanje podataka o provedbi ZPPI od strane tijela javne vlasti i njihovu analizu.

Računalna baza podataka je sustavno organizirana zbirka podataka pohranjena u elektroničkom obliku. Baza podataka izrađena je u tabličnom obliku, a sastoji se od niza individualnih jedinica upisa - entiteta (redci), od kojih su svakome od njih pridružena određena obilježja - atributi (stupci), a organizirana je na način koji omogućuje pretraživanje podataka o entitetima, njihovo filtriranje prema jednom ili više zajedničkih obilježja, te rangiranje i uspoređivanje rezultata pretrage.

Kako bi mogla poslužiti kao temelj za izradu budućeg informacijskog sustava za praćenje i provedbu ZPPI, baza podataka treba se temeljiti na slijedećim načelima:

1. sveobuhvatnost - baza podataka treba sadržavati što više dostupnih podataka o svim entitetima.
2. integritet baze - ispravnost i istinitost informacija odnosno podataka u bazi
3. jednoznačnost entiteta - u bazi podataka ne smiju postojati dva entiteta s jednakim vrijednostima svih atributa
4. fleksibilnost - baza podataka treba biti izrađena na način koji omogućava mijenjanje postojećih podataka, odnosno njihovo nadopunjavanje novim entitetima i njihovim obilježjima (vrijednostima zadanih atributa)
5. konzistentnost unosa - podaci u bazi moraju biti uneseni na način koji omogućava implementaciju podataka iz jednog elektroničkog formata u drugi, odnosno prijenos u software za upravljanje bazom podataka (DBMS) bez gubljenja ili mijenjanja sadržaja.
6. mogućnost višekorisničkog pristupa
7. jednostavnost pristupa

**Sadržaj baze podataka o tijelima javne vlasti**

Baza podataka sadrži slijedeće osnovne podatke o tijelima javne vlasti:

1. Identifikator - jedinstvena oznaka entiteta
2. Naziv tijela javne vlasti
3. Osnivač tijela
4. Područje djelatnosti
5. Vrsta tijela
6. Pravna osnova po kojoj određeno tijelo ispunjava uvjete iz članka 5 ZPPI
7. Adresa tijela javne vlasti (ulica i kućni broj, poštanski broj, sjedište)
8. Telefonski broj tijela javne vlasti
9. Adresa elektroničke pošte tijela javne vlasti
10. Internet stranica tijela javne vlasti
11. Službenik za informiranje
12. Telefonski broj službenika za informiranje
13. Adresa elektroničke pošte službenika za informiranje
14. Podatak o dostavljenom izvješću za o provedbi ZPPI za 2013. godinu

Po potrebi, baza podataka može se nadopunjavati novim podacima (entiteti, atributi).

**Faze izrade baze podataka:**

U prvoj fazi, u bazu podataka unose se svi podaci o tijelima javne vlasti iz javno dostupnih izvora i adresara (Vlada Republike Hrvatske, HIDRA / Digiured, resorna ministarstva i druga tijela državne uprave, ostale pravne osobe koje vode različite adresare tijela javnih vlasti). Iz javno dostupnih izvora prikupljaju se opći kontakt podaci o tijelima javne vlasti: naziv tijela, adresa (ulica i kućni broj, poštanski broj sjedište), telefonski broj, adresa elektroničke pošte i internet stranice. Nakon toga, u tablice se unose svi relevantni podaci o tijelima javne vlasti dostavljeni od Ureda Povjerenika za informiranje (Izvješće o provedbi ZPPI za 2013. godinu, Registar službenika za informiranje, ostali podaci prikupljeni i dostavljeni u tabličnom obliku), uključujući imena i kontakt podatke službenika za informiranje.

Kako bi se osigurao integritet baze uklanjaju se redundantni unosi, ispravljaju pravopisne greške nastale pri unosu podataka, stilski se i sadržajno ujednačavaju unosi u grupama obilježja (nazivi tijela, adrese, telefonski brojevi, poštanski brojevi, imena sjedišta) i pretraživanjem interneta (na službenim stranicama tijela javne vlasti ili u Sudskom registru) prema potrebi provjeravaju i nadopunjavaju uneseni podaci. Radi osiguranja konzistentnosti podataka unesenih u bazu, sva se polja formatiraju prema unaprijed definiranim pravilima i iz njih se uklanjaju svi nepotrebni znakovi, višestruki razmaci i ostali neispravni podaci koje mogu utjecati na gubljenje ili mijenjanje sadržaja prilikom prijenosa iz jednog u drugi elektronički format. Privremeno nepoznate ili nepostojeće vrijednosti određenih atributa označavaju se kao nul-vrijednost (---). Osiguranje entitetskog integriteta postiže se obaveznim unosom vrijednosti identifikatora pridruženog pojedinom entitetu. Identifikator ne smije biti jednak nul-vrijednosti.

Slijedeća faza u izradi baze podataka je klasifikacija i kategorizacija entiteta prema zajedničkim funkcionalnim, organizacijskim i drugim bitnim sadržajnim značajkama, što je ključna pretpostavka za praćenje i kvalitetnu statističku obradu podataka prikupljenih od tijela javne vlasti. Kako bi se osiguralo da se klasifikacijom i kategorizacijom obuhvate bitne značajke entiteta **predlaže se njihovo razvrstavanje prema djelatnosti, pravnom statusu i načinu osnivanja**. Detaljni razrađeni prijedlog klasifikacije i kategorizacije nalazi se u prilogu ovom dokumentu.

U konačnoj fazi izrade baze podataka, na temelju utvrđene klasifikacije i kategorizacije tijela javne vlasti, svakom se entitetu u bazi dodjeljuje umjetni atribut - identifikator (šifra) koji ga jednoznačno određuje. Prilikom ažuriranja podataka u bazi identifikator pridružen određenom tijelu javne vlasti bit će jedina vrijednost atributa koja se nikada ne mijenja dok se sva ostala obilježja pojedinog eniteta u bazi mogu mijenjati.

Zagreb, lipanj / srpanj 2014.

Marko Kovačić, dipl.iur

Vanja Štalec Obradović, dipl.informatolog

**PRILOG - PRIJEDLOG KLASIFIKACIJE I KATEGORIZACIJE PODATAKA**

Klasifikacija i kategorizacija entiteta prema zajedničkim funkcionalnim, organizacijskim i drugim bitnim sadržajnim značajkama predstavlja ključnu pretpostavku za praćenje i kvalitetnu statističku obradu podataka prikupljenih od tijela javne vlasti. Kako bi se osiguralo da se klasifikacijom i kategorizacijom obuhvate sve bitne značajke entiteta predlaže se njihovo razvrstavanje prema osnivaču, vrsti tijela i području djelatnosti.

**Podjela prema osnivaču**

01 TIJELA JAVNE VLASTI KOJIMA JE OSNIVAČ REPUBLIKA HRVATSKA

02 TIJELA JAVNE VLASTI KOJIMA JE OSNIVAČ JEDINICA LOKALNE ILI PODRUČNE (REGIONALNE) SAMOUPRAVE

03 TIJELA JAVNE VLASTI KOJIMA JE OSNIVAČ DRUGO JAVNOPRAVNO TIJELO ILI TIJELO S PRENESENIM JAVNIM OVLASTIMA

04 TIJELA JAVNE VLASTI KOJIMA JE OSNIVAČ FIZIČKA ILI PRIVATNA PRAVNA OSOBA

***(alternativno: razmisliti o kategorizaciji tijela koje zajednički osnivaju RH i jedinica lokalne ili područne samouprave)***

**Podjela prema vrsti tijela**

01 (SAMOSTALNA) DRŽAVNA TIJELA

*(Predsjednik Republike Hrvatske, Hrvatski sabor, Vlada Republike Hrvatske i ostala državna tijela ustrojena posebnim zakonom)*

02 TIJELA DRŽAVNE UPRAVE

*(središnja tijela državne uprave, dekoncentrirani organizacijski oblici središnjih tijela državne uprave (uredi državne uprave); državne upravne organizacije i središnji državni uredi)*

03 JEDINICE LOKALNE I PODRUČNE (REGIONALNE SAMOUPRAVE)

*(općine, gradovi i županije, ustrojeni sukladno odredbama Zakona o lokalnoj i područnoj (regionalnoj) samoupravi)*

04 SUDOVI I PRAVOSUDNA TIJELA

*(građanski, trgovački, upravni i prekršajni sudovi, državna odvjetništva)*

05 AGENCIJE, ZAVODI I FONDOVI, CENTRI I DRUGE SAMOSTALNE PRAVNE OSOBE S JAVNIM OVLASTIMA

*(samostalna tijela osnovana posebnim zakonom, odnosno aktom državnog tijela ili tijela državne uprave radi obavljanje stručno-analitičkih, izvršno-operativnih ili regulatornih poslova)*

06 JAVNE USTANOVE

*(pravne osobe osnovane sukladno Zakonu o ustanovama, osim agencija, zavoda, fondova, centara i drugih samostalnih osoba s javnim ovlastima)*

07 TRGOVAČKA DRUŠTVA

*(pravne osobe osnovane sukladno Zakonu o trgovačkim društvima, kojima je osnivač Republika Hrvatska, jedinica lokalne ili područne (regionalne) samouprave, ili drugo javnopravno tijelo ili u kojima imaju većinski vlasnički udjel)*

08 UDRUGE

*(pravne osobe osnovane sukladno Zakonu o udrugama na koje su prenesene javne ovlasti )*

09 OSTALE PRAVNE I FIZIČKE OSOBE S PRENESENIM JAVNIM OVLASTIMA

**Podjela prema djelatnosti**

Klasifikacija prema području djelovanja tijela javne vlasti pripremljena je posebno za potrebe baze podataka o tijelima tijela javnih vlasti, a temelji se na popisu djelatnosti sadržanih u Zakonu o ustrojstvu i djelokrugu ministarstava i drugih središnjih tijela državne uprave[[4]](#footnote-4).

01 JAVNA UPRAVA I POLITIČKI SUSTAV

*(ustavno i političko uređenje RH, izborni sustav, ustrojstvo državne vlasti, ustrojstvo lokalne i područne (regionalne) samouprave, ustrojstvo i rad tijela javne vlasti, ustanove, udruge i civilno društvo, političke stranke, zaklade i fundacije, statusna prava građana, ostvarivanje prava građana pred tijelima javne vlasti, osobne isprave, ljudska prava, prava nacionalnih manjina, unaprjeđenje rada javne uprave)*

02 OBRANA I NACIONALNA SIGURNOST

(*vojno-obrambeni sustav Republike Hrvatske, oružane snage, sigurnosno-obavještajne službe, civilna obrana i zaštita, uklanjanje posljedica elementarnih nepogoda većih razmjera i katastrofa, informacijska sigurnost, status pripadnika oružanih snaga)*

03 JAVNI RED I SIGURNOST

(*zaštita i spašavanje ljudi i imovine, prevencija kaznenih djela, pronalaženje i hvatanje počinitelja kaznenih djela, održavanje javnog reda i mira, osiguranje javnih događaja, nadzor državne granice, nadzor boravka i kretanja stranih fizičkih osoba, nadzor nad držanjem eksplozivnih tvari, oružja i streljiva, razminiranje, sustav zaštite od požara, status zaposlenih u policiji, nuklearna sigurnost - nadzor nad obavljanjem nuklearne djelatnosti i zaštita od ionizirajućih zračenja)*

04 PRAVOSUĐE

(*kazneno i kazneno-procesno pravo, građansko i građansko-procesno pravo, trgovačko pravo, sukcesija, ustrojstvo i organizacija rada sudske vlasti (unutar pravosudnih tijela), ustrojstvo i organizacija rada pravosudnih tijela, javno bilježništvo, odvjetništvo, pravna pomoć građanima, međunarodno pravo, međunarodna pravna pomoć)*

5 JAVNE FINANCIJE

*(državni proračun i proračunsko financiranje, državna riznica, porezni sustav, carinski sustav, bankarski sustav, sustav računovodstva, državne potpore, robne zalihe, nadzor proračunskih obveznika, upravljanje imovinom i poduzećima u vlasništvu RH, makroekonomska politika, monetarna politika, privatizacija, koncesije, međunarodna financijska pomoć RH)*

06 VANJSKI POSLOVI

(*zaštita prava i interesa RH u međunarodnim odnosima, međunarodna bilateralna i multilateralna suradnja, sudjelovanje u međunarodnim organizacijama, europske integracije i usklađivanje zakonodavstva, diplomacija, vizni sustav, iseljeništvo, zaštita prava i interesa hrvatskih državljana u inozemstvu, zaštita prava i interesa pravnih osoba sa sjedištem u RH u inozemstvu, informiranje drugih država, međunarodnih organizacija i strane javnosti o stanju u RH)*

07 GOSPODARSTVO

(*osnivanje, rad i prestanak rada trgovačkih društava, obrta, zadruga i komora, poduzetništvo, industrija, tržišno natjecanje, inozemna trgovačka društva, inozemna ulaganja, sustav plaćanja u gospodarstvu, investicije u gospodarstvu, poticaji za razvoj konkurentnosti, gospodarskih aktivnosti i izvoza, javna nabava, tržišni sustav i reguliranje tržišta, tržište vrijednosnih papira, javno-privatno partnerstvo, zaštita potrošača, energetika i energetski sustav, rudarstvo, graditeljstvo, brodogradnja i brodarstvo, pomorstvo, trgovina, normizacija i mjeriteljstvo, inovacije i patenti (unutar intelektualnog vlasništva), autorsko pravo i pravo intelektualnog vlasništva, promicanje interesa hrvatskog gospodarstva u inozemstvu)*

08 PROMET I KOMUNIKACIJE

(*Cestovni, zračni, željeznički, pomorski promet i promet unutarnjim vodama (uključujući izgradnju i održavanje infrastrukture i sigurnost prometa), pošta i poštanska infrastruktura, telekomunikacije i telekomunikacijska infrastruktura, informacijsko-komunikacijska tehnologija i infrastruktura)*

09 ODGOJ i OBRAZOVANJE, ZNANOST i SPORT

*(predškolski odgoj, osnovnoškolski odgoj i obrazovanje, srednjoškolski odgoj i obrazovanje, visoko školstvo, obrazovanje odraslih, znanost i znanstvenoistraživačka djelatnost, sport i rekreacija)*

10 KULTURA I UMJETNOST

*(zaštita kulturne baštine, promicanje hrvatske kulture i umjetnosti u inozemstvu, poticanje kulturnog i umjetničkog stvaralaštva, ustanove u kulturi, nakladnička, izdavačka i knjižničarska djelatnost, mediji i javno informiranje)*

11 ZAPOŠLJAVANJE, RAD I RADNI ODNOSI

*(tržište rada i zapošljavanje u gospodarstvu, radni odnosi, radna prava i uvjeti rada u gospodarstvu, sindikalne djelatnosti u gospodarstvu, tržište rada i zapošljavanje u javnom sektoru, radni odnosi, radna prava i uvjeti rada u javnom sektoru, sindikalni odnosi u javnom sektoru, zaštita na radu, mirovinsko osiguranje)*

12 SOCIJALNA ZAŠTITA

*(zaštita obitelji i braka, zaštita djece i mladeži, zaštita starijih osoba, zaštita invalida i nemoćnih osoba, pomoć socijalno ugroženoj populaciji, zaštita žrtava nasilja i prevencija nasilnog ponašanja, populacijska politika, humanitarna pomoć, Zaštita prava i interesa hrvatskih branitelja, članova njihovih obitelji i civilnih žrtava Domovinskog rata)*

13 ZDRAVSTVO

*(zdravstveno osiguranje, zdravstvena prevencija i prevencija ovisnosti, zdravstvena zaštita, lijekovi i medicinski proizvodi, zdravstvene ustanove, zaposleni u zdravstvu, ljekarništvo, zdravstvena i sanitarna ispravnost hrane i predmeta opće uporabe)*

14 POLJOPRIVREDA, ŠUMARSTVO i VETERINARSTVO

*(poljoprivreda i raspolaganje poljoprivrednim zemljištem u vlasništvu RH, lov i upravljanje lovištima, ribarstvo, ribogojilišta i sportski ribolov, šumarstvo, prerada drva i raspolaganje šumskim zemljištem u vlasništvu RH, veterinarstvo, zdravstvena i sanitarna ispravnost hrane, voćarstvo, vinogradarstvo i sjemenarstvo)*

15 VODNO GOSPODARSTVO

*(sustav opskrbe pitkom vodom, sustav opskrbe industrijskom vodom, upravljanje vodnim dobrom, hidromelioracija i navodnjavanje, zaštita od poplava)*

16 ZAŠTITA OKOLIŠA I ODRŽIVI RAZVOJ

*(zaštita prirodne baštine (nacionalni parkovi, parkovi prirode…), zaštita prirodnih resursa (tlo, zrak, vode, more), prevencija i sanacija zagađenja, zbrinjavanje otpada i opasnog otpada, gospodarenje otpadom, upravljanje prostorom i prostorno planiranje, energetska učinkovitost i održivi razvoj)*

17 REGIONALNI RAZVOJ

*(regionalna politika, ruralna područja, područja posebne državne skrbi, brdsko-planinska područja, otoci)*

18 TURIZAM

*(razvoj ugostiteljske, hotelijerske i turističke djelatnosti, razvoj kapaciteta u ugostiteljstvu, razvoj turističko-smještajnih kapaciteta, promocija hrvatskog turizma u inozemstvu, turističke zajednice)*

19 STATISTIKA I INFORMACIJSKO-DOKUMENTACIJSKA DJELATNOST

*(uspostavljanje i koordinacija sustava statističkih istraživanja i prikupljanja informacija, podrška u uspostavljanju informacijsko-dokumentacijskih sustava)*

20 HIDROMETEOROLOŠKA DJELATNOST

21 OSTALO - neklasificirane djelatnosti

1. Zakon o pravu na pristup informacijama, “Narodne novine”, broj 25/2013 [↑](#footnote-ref-1)
2. “Jamči se pravo na pristup informacijama koje posjeduju tijela javne vlasti. Ograničenja prava na pristup informacijama moraju biti razmjerna naravi potrebe za ograničenjem u svakom pojedinom slučaju te nužna u slobodnom i demokratskom društvu, a propisuju se zakonom” (članak 38. st. 4 Ustava Republike Hrvatske - “Narodne novine”, broj 56/1990, 135/1997, 113/2000, 28/2001, 76/2010, 150/2013) [↑](#footnote-ref-2)
3. ZPPI definira tijela javne vlasti kao tijela državne uprave, druga državna tijela, tijela jedinica lokalne i područne (regionalne) samouprave, pravne osobe s javnim ovlastima i druge osobe na koje su prenesene javne ovlasti, pravne osobe čiji je osnivač Republika Hrvatska ili jedinica lokalne ili područne (regionalne) samouprave, pravne osobe i druge osobe koje obavljaju javnu službu, pravne osobe koje se u cijelosti financiraju iz državnog proračuna ili iz proračuna jedinica lokalne i područne (regionalne) samouprave, kao i trgovačka društva u kojima Republika Hrvatska i jedinice lokalne i područne (regionalne) samouprave imaju zasebno ili zajedno većinsko vlasništvo [↑](#footnote-ref-3)
4. Zakon o ustrojstvu i djelokrugu ministarstava i drugih središnjih tijela državne uprave, “Narodne novine” broj 150/2011, 22/2012, 39/2013, 125/2013, 148/2013 [↑](#footnote-ref-4)